
OBRAZLOŽENJE

PRIJEDLOGA PRAVILNIKA 

O PROVEDBI POSTUPAKA JEDNOSTAVNE NABAVE
PRAVNA OSNOVA

Zakon o izmjenama i dopunama Zakona o javnoj nabavi objavljen u Narodnim novinama broj 48/26, stupio je na snagu osmog dana od dana objave, odnosno 16. svibnja 2026. godine, osim odredbi koje se odnose na provedbu jednostavne nabave, te digitalnu razmjenu ugovora putem Elektroničkog oglasnika javne nabave Republike Hrvatske koje stupaju na snagu 1. rujna 2026. godine.
Tako je člankom 15. stavak 2. Zakona o javnoj nabavi (“Narodne novine” broj 120/16, 114/22 i 48/26) propisano da pravila, uvjete i postupke jednostavne nabave naručitelj uređuje općim aktom. Stavkom 3. istoga članka Zakona propisan je obvezan sadržaj općeg akt na način da isti sadrži pravila:

a) o poštivanju načela javne nabave iz članka 4. ovoga Zakona i sprječavanju, prepoznavanju i uklanjanju sukoba interesa sukladno odredbama članaka 75. do 83. ovoga Zakona

b) o osiguranju pravne zaštite gospodarskim subjektima, i to putem prigovora čelniku tijela odnosno odgovornoj osobi naručitelja za nabave čija je procijenjena vrijednost veća od 15.000,00 eura

c) o mogućnosti primjene elektroničkih sredstava komunikacije za nabave čija je procijenjena vrijednost jednaka ili manja od 15.000,00 eura.
ANALIZA STANJA

Sukladno Zakonu o javnoj nabavi „Narodne novine“ br. 120/16, 114/22 ravnateljica Gradske knjižnice i čitaonice „VCE“ Opatija, uz prethodnu suglasnost Upravnog vijeća knjižnice donijela je Uputu o provedbi postupaka jednostavne nabave od 01.03.2023.. godine kojom su uređeni postupci, pravila i uvjeti za nabavu roba i usluga od strane GKČ „VCE“ Opatija u jednostavnoj nabavi procijenjene vrijednosti manje od 26.540,00 eura bez PDV-a odnosno za nabavu radova procijenjene vrijednosti manje od 66.360,00 eura bez PDV-a za koje sukladno članku 12. stavak 1. toga Zakona ne postoji obveza provedbe postupaka javne nabave.
Obzirom da su stupanjem na snagu Zakona o izmjenama i dopunama Zakona o javnoj nabavi pragovi jednostavne nabave povećani za nabavu roba i usluga te provedbu projektnih natječaja do procijenjene vrijednosti manje od 50.000,00 eura i radova procijenjene vrijednosti manje od 100.000,00 eura, potrebno je izraditi ovaj opći akt kojim se uređuju pravila, uvjeti i postupci jednostavne nabave te isti uskladiti s odredbama istog Zakona do 01. rujna 2026. godine. 

Stupanjem na snagu Pravilnika o provedbi postupaka jednostavne nabave prestaje s primjenom Uputa o provedbi postupaka jednostavne nabave od 01.03.2023. godine).
SVRHA I SADRŽAJ PRIJEDLOGA AKTA
Svrha donošenja Pravilnika jest uskladiti opći akt Gradske knjižnice i čitaonice „VCE“  Opatija s odredbama Zakona o izmjenama i dopunama Zakona o javnoj nabavi, osobito s novim vrijednosnim pragovima jednostavne nabave i pravilima o njezinoj provedbi, te uspostaviti jasna, jedinstvena i transparentna pravila za nabavu robe, radova i usluga i provedbu projektnih natječaja. Predloženim uređenjem osigurava se zakonito, ekonomično, namjensko i svrhovito korištenje proračunskih sredstava, uz poštovanje načela tržišnog natjecanja, jednakog tretmana, zabrane diskriminacije, razmjernosti i transparentnosti. Pravilnikom se uređuju područje primjene i temeljna načela jednostavne nabave, pravila za sprječavanje, prepoznavanje i uklanjanje sukoba interesa te načini provedbe postupaka ovisno o procijenjenoj vrijednosti nabave. Jednostavna nabava provodi se za nabave roba, usluga i projektnih natječaja čija je procijenjena vrijednost manja od 50.000,00 eura bez PDV-a, odnosno za nabavu radova čija je procijenjena vrijednost manja od 100.000,00 eura bez PDV-a. 
Za postupke propisanih vrijednosnih pragova komunikacija, dostava ponuda i objava podataka provodit će se putem modula jednostavne nabave u Elektroničkom oglasniku javne nabave Republike Hrvatske. Predviđena su tri načina provedbe:
· javna objava poziva u modulu jednostavne nabave Elektroničkog oglasnika javne nabave Republike Hrvatske propisana člankom 4; 
· prikupljanje ponuda od najmanje tri gospodarska subjekta u modulu jednostavne nabave Elektroničkog oglasnika javne nabave Republike Hrvatske propisano člankom 5;
· izravno ugovaranje u slučajevima propisanim člankom 6. 
Iznimno od članka 6. propisana su dva izuzeća provedbe izravnog ugovaranja u slučaju posebnih okolnosti nabave propisanim člankom 7. i 8., i to u slučajevima posebnih okolnosti nabave i slučajevima propisanim Zakonom o javnoj nabavi na način da se putem modula jednostavne nabave od gospodarskog subjekta zatraži ponuda uz obvezu obrazlaganja iznimke u Elektroničkom oglasniku javne nabave Republike Hrvatske.
Donošenje odluke o odabiru ili poništenju propisano je člankom 9. na način da se odluke dostavljaju ponuditeljima putem modula jednostavne nabave u Elektroničkom oglasniku javne nabave Republike Hrvatske. Pravna zaštita ponuditelja u postupcima čija je procijenjena vrijednost veća od 15.000,00 eura propisana je člankom 11. i to putem prigovora ravnateljici u pisanom obliku isključivo putem modula jednostavne nabave EOJN RH. O osnovanosti prigovora odlučuje ravnateljica ili osoba koju ona za to ovlasti.
Prijelaznim i završnim odredbama člankom 12. i 13. uređuje se dovršetak postupaka započetih prema dosadašnjoj Uputi o provedbi postupaka jednostavne nabave od 01.03.2023. godine) te objava na mrežnoj stranici Gradske knjižnice i čitaonice VCE“ Opatija i stupanje Pravilnika na snagu 1. rujna 2026. godine. 
UTJECAJ NA PRORAČUN
Procjenjuje se da će primjena ovog Pravilnika povećati rashode proračuna u 2026. godini na ime plaćanja naknade za objavu postupaka jednostavne nabave u Elektroničkom oglasniku javne nabave Republike Hrvatske za 200,00 eura. 

